32001R0963
L 136/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 963/2001 НА КОМИСИЯТА
от 17 май 2001 година
относно подробни правила за прилагането на Регламент (ЕО) № 1259/1999 на Съвета по отношение на допълнителната помощ от Общността и изпращането на информация до Комисията
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Регламент (ЕО) № 1259/1999 на Съвета от 17 май 1999 г., с който се установяват единни правила за схемите за директно подпомагане в рамките на Общата селскостопанска политика (1), и по-специално член 11, първо тире от него,
като има предвид, че:
(1)
Мерките за развитие на селските райони, които се финансират с допълнителната помощ от Общността, посочена в член 5, параграф 2 от Регламент (ЕО) № 1259/1999, представляват част от програмирането на развитието на селските райони в съответствие с членове от 41 до 44 от Регламент (ЕО) 1257/1999 на Съвета от 17 май 1999 г. относно помощта за развитие на селските райони от Европейския фонд за ориентиране и гарантиране на земеделието (ФЕОГА) и изменящ или отменящ съответните регламенти (2). В резултат на това Комисията оценява предложените мерки в съответствие с член 33, параграф 2, буква а) от Регламент (ЕО) № 1750/1999 на Комисията от 23 юли 1999 г., установяващ подробни правила за прилагането на Регламент (ЕО) № 1257/1999 на Съвета относно помощта за развитие на селските райони от Европейския фонд за ориентиране и гарантиране на земеделието (ФЕОГА) (3), с последните изменения и допълнения, направени с Регламент (ЕО) № 672/2001 (4).
(2)
Необходимо е да се фиксират сроковете, посочени в член 5, параграф 2 от Регламент (ЕО) № 1259/1999, с които се определя периодът на валидност на допълнителната помощ от Общността. Сроковете трябва да позволят на държавите-членки да използват допълнителната помощ от Общността.
(3)
Член 5, параграф 2 от Регламент (ЕО) № 1259/1999 определя употребата на наличните средства, получени от намаляване на плащанията, за определени допълнителни мерки от съществуващите мерки за развитие на селските райони. Тази помощ може да се състои или в увеличаване броя на бенефициентите, които се ползват от съществуващите мерки, включително бенефициерите по нови ангажименти за допълнителни действия в рамките на съществуващите мерки, или във финансирането на допълнителни мерки. Все пак, тя не трябва да се използва просто за увеличаване на средствата, с които Комисията съвместно финансира вече предвидени мерки в програмните документи за развитие на селските райони. За да се осигури възможност за проследяване на средствата, източникът на финансиране при предприето от бенефициера действие, което продължава няколко години, трябва да остане един и същ до края на това начинание.
(4)
За да бъде Комисията информирана за всички предприети мерки от държавите-членки за прилагането на Регламент (ЕО) № 1259/1999, следвайки разпоредбите на член 9 от него, трябва да се приемат правила, отнасящи се до съдържанието и времето за изпращане на тези сведения.
(5)
Съвместният Комитет, учреден от комитетите за управление, създадени с член 42 от Регламент (ЕО) № 1254/1999 на Съвета (5) и съответните членове от другите регламенти относно общата организация на пазара на селскостопански стоки, не е представил становище в срока, определен от неговия председател,
ПРИЕ НАСТОЯЩИЯ РЕГЛАМЕНТ:
Член 1
Допълнителна помощ от Общността
1. Удържаните суми в съответствие с член 3, параграф 2 и член 4 от Регламент (ЕО) № 1259/1999 се използват за изплащането на допълнителна помощ от Общността, посочена в член 5, параграф 2 от същия регламент най-късно до края на третата финансова година след годината, в която са били удържани.
2. Допълнителната помощ от Общността за една или повече от четирите мерки, посочени в член 5, параграф 2 от Регламент (ЕО) № 1259/1999 се състои в предоставянето на помощ:
а)
на допълнителни бенефициери, ползващи се от съществуващите мерки, съдържащи се в програмните документи за развитие на селските райони, посочени в член 44, параграф 2 от Регламент (ЕО) № 1257/1999; и/или
б)
за включването на допълнителни мерки в програмните документи за развитие на селските райони.
Относителният дял от Общността в тази допълнителна помощ е същият като определения за съответната мярка в програмния документ за развитие на селските райони.
3. Предприетото действие от бенефициера, което трае няколко години, не може да се финансира алтернативно на принципа: една година с помощ от Общността, както е посочено в член 33, параграф 2, буква а) от Регламент (ЕО) № 1750/1999, на следващата година с допълнителната помощ от Общността, съгласно член 5, параграф 2 от Регламент (ЕО) № 1259/1999.
Член 2
Изпращане на информация до Комисията
1. Държавите-членки информират Комисията по отношение на член 3 от Регламент (ЕО) № 1259/1999 и по отношение на всеки от изброените сектори в приложението към същия регламент, като изпращат:
а)
анализ на състоянието на използваната земеделска земя и въпросната продукция с оглед на потенциалното въздействие върху околната среда;
б)
подробно описание на подходящите мерки за опазване на околната среда, предвидени в член 3, параграф 1 от същия регламент, които те са предприели от гледна точка на анализа, посочен в буква а);
в)
подробно описание на санкциите, които те са определили в съответствие с член 3, параграф 2 от същия регламент.
2. Когато държавите-членки решат да приложат член 4 от Регламент (ЕО) № 1259/1999, те изпращат подробно описание на мерките, които са предприети с тази цел.
3. Държавите-членки изпращат подробно описание на всички мерки, които са предприети в съответствие с Регламент (ЕО) № 1259/1999.
4. Описанията, посочени в параграфи 1, 2 и 3, съдържат позоваване на всички уместни в случая нормативни актове от законодателството на държавата-членка и/или на Общността. При поискване държавите-членки изпращат тези национални нормативни актове на Комисията.
5. Информацията, посочена в параграфи 1, 2 и 3, се изпраща веднага, след като споменатите мерки бъдат предприети. За мерките, предприети между 1 януари 2000 г. и 31 юли 2001 г., информацията се изпраща до 30 септември 2001 г.
6. Всяка година, не по-късно от 30 септември, държавите-членки представят актуализиран отчет за разпределението като допълнителна помощ на Общността на средствата, задържани в съответствие с член 3, параграф 2 и член 4 от Регламент (ЕО) № 1259/1999, заедно с отчет за разходите, предвидени в член 37 от Регламент (ЕО) № 1750/1999.
Член 3
Годишен доклад
1. Всяка година до 30 април до Комисията се изпраща годишен доклад за постигнатия напредък при прилагането на мерките и санкциите, посочени в член 2, параграфи 1, 2 и 3, включително и оценка за тяхното въздействие. Първоначалният доклад за постигнатия напредък се представя до 30 април 2002 г. и обхваща мерките и санкциите, приложени през годините 2000 и 2001.
Всеки доклад за постигнатия напредък трябва да съдържа следната информация:
а)
кратко обобщение на наличните физически и финансови данни, отнасящи се до прилагането на мерките и санкциите, посочени в член 2, параграфи 1, 2 и 3, последвано от анализ на тези данни, включващ подробности за всеки по-голям проблем, който е възникнал;
б)
оценка за напредъка по отношение на изпълнението на заявените оперативни цели, основаващи се на информацията, предоставена съгласно буква а).
2. Когато докладът не бъде получен до 30 април всяка година или той е очевидно непълен, Комисията прекратява авансовите плащания за съответните държави-членки, които трябва да покрият направените разходи съгласно раздел 1А от секция „Гарантиране“ на ФЕОГА, както следва:
а)
ако докладът не бъде получен до 15 май или той е очевидно непълен на тази дата, то от авансите, които се изплащат в началото на месец юни, се удържа сума, равна на сумите, с които са били намалени плащанията съгласно член 3, параграф 2 и член 4 от Регламент (ЕО) № 1259/1999 между 1 май и 15 октомври на предишната година;
б)
ако докладът бъде получен след 15 юни или той е очевидно непълен след тази дата, от авансите, които се изплащат в началото на месец юли, се удържа сума, равна на сумите, с които са били намалени плащанията съгласно член 3, параграф 2 и член 4 от Регламент (ЕО) № 1259/1999 между 16 октомври и 30 април.
3. Плащанията за държавите-членки, при които има удържане на суми в съответствие с параграф 2, се извършват след получаване на пълния доклад, заедно с изплащането на последващия втори аванс.
Член 4
Влизане в сила
Настоящият регламент влиза в сила на седмия ден от датата на неговото публикуване в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 17 май 2001 година.